
Ӕгас цӕут аргъӕутты диссаджы дунемӕ!


Аргъау у диссаджы хид, кӕцы иу кӕны хӕстӕг ӕмӕ дард цӕрӕг адӕмты, хистӕрты ӕмӕ сывæллæтты, ивгъуыд ӕмӕ абоны зӕрдӕтӕ. Уый байгом кæны дуар ахӕм дунемӕ, цы ран цӕрӕгойтӕн сӕ бон у ныхас кӕнын, хӕхтӕ хаессынц рагон сусӕгдзинӕдтӕ, дымгӕ дзуры йӕ хабӕрттӕ, ӕмӕ хӕларзӕрдӕдзинад ӕнӕмӕнгӕй ссары фӕндаг, чи йыл ӕууӕнды, уыдонмӕ.
Тынг нӕ фӕнды, цӕмӕй ацы аргъӕуттӕ сымахӕн хъуыстгонд ӕрцӕуой дыууӕ ӕвзагыл, — ирон ӕмӕ уырыссагау. Уымӕн ӕмӕ алы ӕвзаг дӕр у ӕцӕг хӕзна. Ис дзы адӕмы мысӕнуат, сӕ зарджытӕ ӕмӕ таурӕгътӕ, хистӕрты зонд, райгуырӕн хӕхтӕ ӕмӕ цӕугӕдӕтты нӕмттӕ, кӕддӕр нӕ нанатӕ ӕмӕ нæ дадатæм цы ныхӕстӕ хъуыст, уыдон та ныр хъусæм мах, æмæ ахæм ныхæстæй дзурӕм.
Уӕлдай ахсджиагдæр у нӕ мадӕлон ӕвзагӕн аргъ кӕнын, кӕсын дзы, дзурын ыл ӕмӕ йӕ фидӕны фӕлтӕртӕм дӕттын. Уымӕ гӕсгӕ ацы чиныджы ӕвдыст цӕуынц аргъӕуттӕ фыццаг иронау, уый фӕстӕ та — сӕ уырыссаг тӕлмацтӕ. Чи зоны сымахӕй чидӕртӕ ныридӕгӕн дӕсны сты дыууӕ ӕвзагыл дӕр, чидӕртӕ та нырма ирон дзырдтӕ ахуыр кӕнын райдайынц. Махӕн ӕхсызгон уыдзӕн, ацы чиныг дын куы баххуыс кӕна сӕ хъӕлӕстӕ бауарзынӕн ӕмӕ банкъарынӕн нӕ фыдӕлты ӕвзаджы рӕсугъддзинад ӕмӕ хъармдзинад.
Нӕ зӕрдӕ ма дарӕм, ацы чиныджы фӕрстыл кӕй сӕмбӕлдзыстут Ирыстоны иу хайыл, — йӕ бӕрзонд хӕхтӕ ӕмӕ заз бӕлӕстыл, йӕ рӕвдз цӕугӕдӕттӕ ӕмӕ сыгъдӕг суадӕттыл, дардмӕ хӕлиугонд рагон мӕсгуытыл ӕмӕ фӕндӕгтыл. Уадз ӕмӕ ацӕуай ацы рӕсугъд бӕстӕйыл аргъауы хъайтартимӕ, раиртасай йӕ ӕмӕ ӕнкъарай, алы хорз хабар дӕр йӕ хӕдзары хай кӕй дары.
Ацы чиныг уӕ хӕдзармӕ ӕрхӕссӕд циндзинад ӕмӕ хъармдзинад, йӕ архайджытӕ та уӕ хорз хӕлӕрттӕ куыд суой, ног æмæ ног куыд хоной аргъӕутты диссаджы дунемӕ.


Уадз чиныг кæсын ӕхцондзинад ӕмӕ ӕдас балц уӕд!


Автортӕ

Добро пожаловать в удивительный мир сказок!



Сказка — это волшебный мостик, который соединяет сердца людей, живущих рядом и далеко друг от друга, взрослых и детей, прошлое и настоящее. Она открывает перед нами дверь в мир, где звери умеют разговаривать, горы хранят древние тайны, ветер рассказывает свои истории, а добро обязательно находит дорогу к тому, кто в него верит.
Мы очень хотели, чтобы эти истории звучали для вас на двух языках — осетинском и русском. Ведь каждый язык — это настоящее богатство. В нём живут память народа, его песни и предания, мудрость старших, названия родных гор и рек, слова, которые когда-то слышали наши бабушки и дедушки, а теперь слышим и произносим мы.
Особенно важно беречь родной язык, читать на нём, говорить и передавать его следующим поколениям. Поэтому в этой книге сказки представлены на осетинском языке, а вслед за ними вы найдёте их переводы на русский. Возможно, кто-то из вас уже хорошо читает на обоих языках, а кто-то только начинает знакомиться с осетинскими словами. Мы будем очень рады, если эта книга поможет вам полюбить их звучание и почувствовать, сколько красоты и тепла хранит язык наших предков.
А ещё нам хотелось, чтобы на страницах этой книги вы встретили частичку Осетии — её высокие горы и зелёные долины, быстрые реки и прозрачные родники, старинные башни и дороги, уходящие вдаль. Пусть вместе с героями сказок вы путешествуете по этому прекрасному краю, узнаёте его и чувствуете, что каждая добрая история хранит частицу родного дома.
Пусть эта книга принесёт в ваш дом радость и тепло, а её герои станут вашими добрыми друзьями и ещё не раз позовут вас в удивительный мир сказки.



Приятного чтения и доброго путешествия!



Авторы
Аргъӕуттӕ иронау
      
Рувас ӕмӕ судзинджын уызын
        
Цардис ӕмӕ уыдис Ирыстоны хӕхты ахсӕн судзинджын уызын. Алы бон дӕр уый тезгъо кодта хъӕды къахвӕндӕгтыл, ӕмӕ ӕмбырд кодта гагадыргътӕ, зокъотӕ ӕмӕ бӕлӕстӕй хауд фӕткъуытӕ. Уый уыд чысыл, фӕлӕ тынг къӕрцхъус. Ног фӕндагыл ацӕуыны размӕ лӕмбынӕг каст йӕ алыварс ӕмӕ хъуыды кодта, дарддӕр та цы уыдзӕн, зӕгъгӕ.
Уызынмӕ хӕстӕг цард рувас. Уый хъӕды йӕхи нымадта ӕппӕты хинӕйдзагдӕрыл ӕмӕ-иу уымӕй сырдтӕн арӕх ӕппӕлыд.
— Мӕнӕй зондджындӕр ничи ис! — дзырдта уый. — Мӕ бон у алкӕй дӕр афӕливын!
— Иу бон рувас фембӕлд уызыныл. Йӕ фӕсонтыл хуыссыд стыр сырх фӕткъуы.
— Дӕ бон хорз, сыхаг! — равдаугӕ хъӕлӕсӕй загъта рувас. — Цы диссаджы фӕткъуы ссардтай!
— Ӕгас цу, рувас, — дзуапп ын радта уызын. — О, хорз фӕткъуы у. Зымӕджы дӕр мын сбӕздзӕн.

Рувасы тынг фӕндыд фӕткъуы йӕхицӕн райсын.
— Мӕ ды зоныс, уым къуылдымы фӕстӕ зайы сызгъӕрин фӕткъуыйы балӕс Уыдон хуымӕтӕджы фӕткъуытӕй дӕс хатт адджындӕр сты.
— Ӕцӕг? — афарста йӕ уызын.
— Кӕй зӕгъын ӕй хъӕуы! Фӕлӕ цӕуын хъӕуы ныртӕккӕ. Науӕд сӕ мӕргътӕ иууылдæр бахӕрдзысты.
Уызын хъуыдыты ацыд. Уый зыдта, рувас арӕх сайын кӕй уарзта.
— Уӕдӕ ды дӕхӕдӕг сызгъӕрин фӕткъуытӕм цӕуылнӕ ацыдтӕ? — бафарста йӕ уызын.
Рувас исдуг фӕтыхст, фӕлӕ уайтагъд дзуапп радта:
— Знон сӕ мӕ фаг бахордтон!
— Хорз, — загъта уызын. — Уӕд мын фӕндаг бацамон.
Рувас бацин кодта ӕмӕ акодта уызыны акодта хъӕдыл. Уый хъуыды кодта асайдзӕн ӕй хъӕдӕй дарддӕр ӕмӕ стӕй фӕткъуы байсдзӕн.
Бирӕ фӕцыдысты. Фӕстагмӕ бахӕццӕ сты иу арф адагмӕ.
— Мӕнӕ ам ныххиз бынмӕ, — загъта рувас. — Сызгъӕрин фӕткъуытӕ зайы ададжы фӕстӕ.
Уызын арӕхстгай ныккаст дӕлӕмӕ. Адаг уыд цӕхгӕр ӕмӕ тӕссаг.
— Бузныг, рувас, — загъта уый. Фӕлӕ уырдӕм куыд ныххизон, уый мын фенын кӕн.
Рувасы нӕ бафӕндыд дӕлӕмӕ бырын, фӕлӕ йӕхи басӕттын дӕр йӕ бон нӕ уыд.
— Хорз, кӕс!
Рувас акъахдзӕф акодта, фӕлӕ йӕ къӕхты бын зӕхх ныппырх, атылд ӕмӕ ададжы хуылфы февзӕрд.
— Цӕй, куыд, ссардтай сызгъӕрин фӕткъуытӕ? — афарста йӕ уызын.
Рувас йӕ сӕр ӕруагъта.
— Нӕ…
— Уымӕн ӕмӕ уыдон ам никуы задысты, афтӕ нӕу?
— О, — ныуулӕфыд рувас. — Мӕн фӕндыд фӕсайын дӕу ӕмӕ дӕ фӕткъуы байсын.
Уызын йӕ сӕр батылдта.
— Мӕнгарддзинад ӕххуыс кӕны цыбыр рӕстӕгмӕ. Фӕлӕ къӕрцхъусдзинад та ӕххуыс кӕны алы хатт дӕр.
Рувасмӕ даргъ къалиу ныллӕвӕрдта. Рувас сбырыд.
Уызын фӕткъуыйӕ расаста иу хай ӕмӕ йӕм ӕй радта.
— Айс. Фӕлӕ дӕ зӕрдыл дар: Хӕлӕрттӕ ссарынц мӕнгарддзинадӕй нӕ, фӕлӕ хӕлардзинадӕй.
— Бузныг, уызын. Ӕз рӕдыдтӕн.
Уӕдӕй фӕстӕмӕ рувас йӕ хинӕйдзаг митӕ фӕкъаддӕр кодта ӕмӕ райдыдта арӕхдӕр ӕххуыс кӕнын йӕ сыхӕгтӕн.
Уызын дарддӕр цыди хъӕды къахвӕндӕгтыл, йӕ хъус даргӕ йӕ алыварс, ӕмӕ рӕсугъд ныхӕстыл ӕнӕ хорз хъуыддӕгтӕй никуы уал ӕууӕндыд.
Аргъауы зондамонӕн:
Мӕнгарддзинад раргом вӕййы цыбыр рӕстӕгмӕ, фӕлӕ зонд ӕмӕ хъусдарындзинад сты ахъаз кӕддӕриддӕр фыдбылызӕй бахизынӕн.


      Тӕхынӕй чи тарсти, уыцы цӕргӕс
        

        Бӕрзонд хӕхты, стыр къӕдзӕхы цъуппыл уыд цӕргӕсы ахстон. Цардысты дзы цӕргӕс-мад, ӕмӕ йӕ чысыл лӕппу — Цӕргӕс. Алы райсом дӕр Цӕргӕс йӕ ахстонӕй каст ӕмӕ дзы уыдта ӕнӕкӕрон хӕхтӕ, цъӕх дӕлвӕзтӕ ӕмӕ ӕвзистхуыз цӕугӕдӕттӕ. Стыр цӕргӕстӕ тахтысты хæхты цъуппытӕй уӕлдӕр. Уыдон сӕрибарӕй ленчытӕ кодтой уӕлдӕфы афтӕ, цыма арвы хай уыдысты. Цӕргӕс сӕм дисгӕнгӕ каст, фӕлӕ йӕхӕдӕг тарст тӕхынӕй.

        — Нана, куы рахауон ӕваст? — фарста йӕ мады.

        — Æппӕт цæргæстæ дӕр фӕтӕрсынц фыццаг хатт, — дзырдта йын уӕд йӕ мад. — Фӕлӕ ахӕм бон ӕрбалӕууы ӕмӕ сӕ бахъӕуы айтындзын сӕ базыртӕ.

        Бонтӕ цыдысты. Цӕргӕс тыхджынӕй-тыхджындӕр кодта. Йӕ базыртӕ сырӕзтысты, йӕ пакъуытӕ та систы фидар ӕмӕ ӕрттиваг. Фӕлӕ йӕ тас нӕ фесӕфт.

        Иу райсом мад- цӕргӕс загъта:

        — Абон хорз бон у фыццаг хатт тӕхынӕн.

        Цӕргӕс йӕ цӕстытӕ ӕруагъта ӕмӕ уайтагъд фӕстӕмӕ фӕзылд.

        — Нӕ, нана, къӕдзӕх ӕгӕр бӕрзонд у.

        Мад ницы загъта. Уый зыдта, алчидӕр йӕ тас йӕхи тыхтӕй кӕй хъуамӕ аиуварс кӕна.

        Уыцы бон Цӕргӕс ахстоны былыл бадти ӕнкъардӕй. Ӕваст йӕ цуры абадт зӕронд халон.

        — Афтӕ ӕнкъард цӕмӕн дӕ? — бафарста йӕ уый.

        — Ӕз тӕрсын тӕхын.

        Халон фӕдис кодта.

        — Уый диссаг у цӕргӕсӕй фехъусын.

        — Ӕмӕ куы рахауон уӕд та?

        Зӕронд халон арвмӕ скаст.

        — Гыццыл куы уыдтӕн, уӕд ӕз дӕр тарстӕн. Фӕлӕ иу бон иу хъуыддаг бамбӕрстон.

        — Цы?

        — Цалынмӕ ахстоны бадай, уӕдмӕ дӕ тас кӕны фылдӕр. Фӕлӕ фыццаг къахдзӕф куы кӕнай, уӕд тас райдайы къаддӕр кӕнын.

        Цӕргӕс хъуыдыты ацыд.

        Изӕры хӕхты сӕрмӕ хъарм дымгӕ сыстад, ӕмӕ Цӕргӕсы базыртӕ рӕвдаугӕ базмӕлын кодта.

        Мад йӕ фыртмӕ бакаст.

        — Акӕс дӕ алыварс.

        Цӕргӕс касти ныгуылӕн хурӕй рухсгонд хæхтæм.

        — Рӕсугъд…

        — Ӕппӕт уыдӕттӕ дӕм ӕнхъӕлмӕ кӕсынц ахстоны ӕддейӕ.

        Цӕргӕс сындӕггай бахӕстӕг ис тӕккӕ къӕдзӕхы былмӕ. Йӕ зӕрдӕ тагъд тагъд райдыдта кусын. Зӕронд халоны ныхӕстӕ йӕ зӕрдыл ӕрлӕууыдысты: «Цалынмӕ ахстоны бадай, уӕдмӕ дӕ тас фылдӕр кӕны».

        Цӕргӕс арф ныуулӕфыд ӕмӕ размӕ акъахдзӕф кодта. Иу уысмы бӕрц ӕм афтӕ фӕкаст, цыма ӕрхауы.

        — Нана! — фӕцыд йӕ тарст хъӕр.

        Фӕлӕ йын раст уыцы уысм дымгӕ йӕ базыртӕ ацахста. Цӕргӕс банкъардта, хаугӕ кӕй нӕ кӕны, уый.

        Тӕхын! Фыццаджыдӕр дызӕрдыгӕй, стӕй уӕд ныфсджындæрӕй зылдис комы, къӕдзӕхты сӕрмӕ. Дымгӕ йӕ хаста бӕрзондӕй бӕрзонддӕр. Йӕ быны ленк кодтой къӕдзӕхтӕ, хъӕдтӕ ӕмӕ хӕххон цӕугӕдӕттӕ.

        — Ӕз тӕхын! Ӕз тӕхын! — фырцинӕй хъӕр кодта уый.

        Мад- цӕргӕс цин кодта ӕмӕ йӕ мидбылты худт.

        — Ныр ды дӕ ӕцӕг цӕргӕс.

        Хӕхты сӕрмӕ Цӕргӕс тахт изӕрмӕ. Ӕмӕ фӕстӕмӕ ахстонмӕ куы ӕрбатахт, уӕд йӕ цӕстытӕ амондджын ӕрттывд кодтой.

        — Нана, ӕз нал тӕрсын!

        — Нӕ, мӕ хъӕбул, — фӕлмӕнӕй загъта мад-цӕргӕс. — Ды хуымӕтӕгаей, сахуыр дӕ хъӕбатыр уӕвыныл.

        Уӕдӕй фӕстӕмӕ цӕргӕс арвмӕ тахт алы бон дӕр. Хаттӕй-хатт иу уый уӕддӕр тарст, фӕлӕ йӕ ныридӕгӕн зыдта фидарӕй: ӕхсардзинад уый нӕ нысан кӕны, куы нӕ тӕрсай, фӕлӕ цӕттӕ куы уай, тасы иувӕрсты размӕ акъахдзӕф кӕнынмӕ.

        Аргъауы зондамонӕн:

        Йӕхи тыхтыл чи ӕууӕнды ӕмӕ размӕ къахдзӕф аразынӕй чи нӕ тӕрсы, уый ӕнӕмӕнг йæхи бӕрзæндтæм схиздзæн.

      
      Хорз Фыййау ӕмӕ бирӕгъы лӕппын
        

        Иу хӕххон хъӕуы цард иу лӕппу — Сослан. Уый алы райсом дӕр йӕ дадайӕн ӕххуыс кодта цъӕх къуылдымтыл фыстӕ хизынӕн. Сослан уарзта хӕхтӕ, тагъд цӕугӕдӕттӕ ӕмӕ хъӕды къахвӕндӕгтӕ. Уый ма ноджы уарзта цӕрӕгойты ӕмӕ никуы фӕхъыг кодта нӕдӕр мӕргъты, нӕдӕр сырдты.

        Иу райсом раджы лӕппу фыстӕ хизӕнмӕ атардта. Хур ныртӕккӕ скаст хӕхты цъуппыты сӕрмӕ, кӕрдӕг та ӕрттывтытæ калдта ӕртахӕй.

        Æваст къутӕрты хсæнæй райхъуысд æдых хъыс-хъыс. Сослан ӕм байхъуыста ӕмӕ хъавгӕ ӕввахсдӕр бацыд.

        Зӕронд ӕхсӕлы къутӕры бын бадт бирӕгъы лӕппын. Уый зыр-зыр кодта ӕмӕ тарстхуызӕй йӕ алыварс каст.

        — Ды ардӕм кӕцӕй фӕзындтӕ? — бадис кодта лӕппу.

        Бирӕгъы лӕппын тӕригъӕддагæй ныхъæрзыдта.

        Сослан бамбӕрста, лӕппын кӕй фӕдзӕгъӕл.

        — Ма тӕрс, нӕ дӕ фӕхъыг кӕндзынӕн.

        Йӕ хызынӕй цыхт систа ӕмӕ йӕ бирӕгъы лæппыны фарсмӕ ӕрӕвӕрдта. Лӕппын ӕм хъавгӕ басмыста ӕмӕ йӕ тагъд-тагъд ахордта.

        — Тынг ӕххормаг дӕ, ӕвӕццӕгӕн, — загъта лӕппу.

        Лӕппыны тӕригъӕддаг ниуд та райхъуыст.

        Сослан сфӕнд кодта лӕппынӕн йӕ мады ссарын. Уый йӕ дадайӕн радзырдта бирӕгъы лӕппыны уавӕр.

        Зӕронд лӕг лӕмбынӕг ӕркаст лӕппынмӕ, ӕмӕ йӕ сӕр батылдта.

        — Хорз хъуыддаг сфӕнд кодтай, фӕлӕ арӕхстджын у. Ис гӕнӕн, ӕмӕ бирӕгъ йæ лӕппынæн фӕтӕрса.

        Сослан лӕдзӕг райста ӕмӕ араст хъӕдмӕ. Лӕппын лыгъд йӕ фӕрсты.

        Уыдон бирӕ фӕцыдысты къахвӕндӕгтыл. Хатт -иу бирӕгъы лӕппын фӕлӕууыд, сулӕфыд ӕмӕ та дарддӕр згъордта.

        Уайтагъд хъӕд фӕтардӕр.

        Ӕнӕнхъӕлӕджы уыдонмӕ дӕрддзӕф разӕй райхъуыст бирӕгъы ниуын.

        Лӕппын уайтагъд йӕ хъустӕ фӕхъил кодта.

        — Уый дӕ мад у? — афарста йӕ Сослан.

        Бирæгъы лӕппын сцин кодта æмæ нынниудта.

        Араст сты ниуын кӕцӕй цыд, уырдӕм.

        Фӕлӕ сын уайтагъд сӕ фӕндаг ӕрӕхгӕдта цырд хӕххон цӕугӕдон. Ӕрӕджы цы къӕвда ӕрцыд, уый фӕстӕ дон раивылд ӕмӕ дурты ӕхсӕнты тахт хъӕргӕнгӕ.

        Лӕппын былмӕ азгъордта, фӕтыхст ӕмӕ дзыхълæуд фӕкодта.

        Уӕд Сослан ссардта гуылфӕны сӕрты цы хауд бӕлас уыд, уый.

        — Мӕнӕ афтӕ ахиздзыстӕм.

        Уый арӕхстгай ахызт бӕласы зӕнгыл, стӕй баххуыс кодта бирӕгъы лӕппынӕн дӕр.

        Донӕн уыцы фарсӕй ногӕй райхъуыст ниуын, ныр тынг хӕстӕг.

        Лӕппын бирӕгъ фырцинӕй хӕрдмӕ фӕхауд ӕмӕ размӕ атахт.

        Цыбыр рӕстӕджы фӕстӕ рахызтысты чысыл ӕрдузмӕ. Уым лӕууыд стыр цъæх бирӕгъ.

        Йӕ лӕппыны куы ауыдта, уӕд ӕм фæтагъд кодта.

        Бирӕгъы лӕппын йӕ мадмæ ӕрбазгъордта ӕмӕ йын йӕ дӕллаг хъуырты йӕ фындз фӕцавта.

        Бирӕгъ астӕрдта йӕ лӕппыны ӕмӕ стӕй Сосланмӕ иудзӕвгар фӕкаст.

        Лӕппу фӕтарст гӕзӕмӕ, фӕлӕ йӕ бынатӕй нӕ фезмӕлыд.

        Мад бирӕгъӕн мур дӕр йӕ цӕстыты фыдӕх нӕ уыд. Цыма йӕ бамбӕрста, тӕккӕ дӕр ацы лӕппу кӕй фӕхӕццӕ кодта лӕппыны йӕ хӕдзармӕ.

        Уый йӕ сӕр ӕруагъта, раст ын цыма бузныджы арфӕ кодта, уыйау. Уый фӕстӕ йӕхи фездӕхта ӕмӕ бӕлӕсты ӕхсӕн фæтары йӕ лӕппынимӕ.

        Сослан ма иу чысыл алӕууыд ӕрдузы, стӕй фӕстӕмӕ хъӕумӕ араст.

        Изӕры йӕ дадайӕн радзырдта, цыдӕриддӕр ӕрцыд, уыдон иууылдӕр.

        Зӕронд лӕг бахудт.

        — Бахъуыды кӕн, мӕ хур. Хорз зӕрдӕ канд адӕм нӕ ӕмбарынц.

        Уӕдӕй фӕстӕмӕ Сослан арӕх хъуыды кодта бирӕгъы лӕппыныл. Хатт-иу ӕм афтӕ каст, цыма дард ранӕй, хъӕды къуылдымтӕй зонгӕ ниуд хъуысы. Ӕмӕ иу уӕд бахудт, уый зонгӕйӕ, кӕмдӕр хӕхты ӕхсӕн кӕй цард, кӕддӕр цы бирӕгъы лӕппын фӕдзӕгъӕл, уый.

        Аргъауы зондамонæн:

        Зын уавӕры иннӕтӕн чи ӕххуыс кӕны, уыдон сӕ митӕй дуне хуыздӕр æмæ рæсугъддæр кӕнынц.

      

      Арс ӕмӕ хъӕды суадон
        

        Бӕрзонд хӕхты, тар хъӕды астӕу, зӕххы хуылфӕй ӕрттивгӕ сӕр-сӕр кодта суадон. Йӕ дон афтӕ сыгъдӕг уыд, ӕмӕ йӕ быны зынд алы дур дӕр. Хъӕды цӕрджытӕ иууылдӕр цыдысты суадонмӕ: сагтӕ, тӕрхъустӕ, тыртынатӕ, мӕргътӕ ӕмӕ ӕгӕр стӕмӕй, сӕрхызт рувӕстӕ дӕр.

        Суадонмӕ хӕстӕг цардис стыр арс — Арсен. Уый уыд тыхджын ӕмӕ ӕхсарджын, фӕлӕ йӕм хатт афтӕ каст, ӕмӕ алцыдӕр йӕхи у.

        Алы райсом дӕр арс суадонмӕ цыд дон нуазынмӕ Иу бон йӕ алыварс акаст ӕмӕ федта, цас сырдтӕ ӕрӕмбырд суадоны цур.

        — Уыйбӕрц цӕрджытӕ ам! — хъуыр-хъуыр кодта уый. — Хъӕлӕба кӕнынц, кӕрӕдзи схойынц, улӕфын мӕ нӕ уадзынц.

        Цас фылдӕр афтӕ хъуыды кодта, уыйас ӕм афтӕ каст, цыма суадон ӕрмӕстдӕр йӕхи хъуамӕ уа.

        Дыккаг бон Арсен цалдӕр стыр бӕласы ӕрбаласта ӕмӕ фӕндаг ӕрӕхгӕдта. Тӕрхъус донмӕ куы ӕрбалыгъд, уӕд арс карзӕй загъта:

        — Ацы суадон ныр мӕн у! Ардӕм бар никӕмӕн ис!

        Тӕрхъус фӕтарст, ӕмӕ алыгъди. Уӕд ӕрбатахтысты мӕргътӕ.

        — Мах фӕнды дон баназын, — загъта чысыл дзывылдар.

        — Агур ӕндӕр суадон, — дзуапп ын радта арс.

        Мӕргътӕ атахтысты ӕнкъардӕй.

        Афтӕ ахаста цалдӕр боны. Сырдтӕ ӕмӕ мӕргътӕ цӕуын райдыдтой хъӕдӕй ӕддӕдӕр цӕугӕдонмӕ. Фӕндаг уыд даргъ ӕмӕ ӕнӕнцой, фӕлӕ арсимӕ быцӕу кӕнын йӕ ныфс ничи хаста.

        Фыццаг Арсен уыд райгонд.

        — Ныр ам сабыр ӕмӕ ӕнцад у, — загъта йӕхинымӕр.

        Фӕлӕ уайтагъд фӕхатыд, хъӕд кӕй аивта. Мӕргътӕ нал зарыдысты. Тыртынатӕ суадонмӕ хӕстӕг къалиутыл нал гӕппытӕ кодтой. Суанг ма гӕлӕбутӕ дӕр фесӕфтысты. Хъӕд ӕнахуыр сабыр баци.

        Иу ӕхсӕв тыхджын дымгӕ сыстад. Мигътӕ арв ӕрбамбӕрзтой, ӕмӕ тӕрккъӕвда уарын райдыдта. Къӕвда уарыд суанг райсоммӕ.

        Арс суадонмӕ куы бахӕццӕ, уӕд дисы бафтыд, — дон, зӕгъӕн ис, ӕмӕ фесӕфт. Дурты ӕхсӕн зынтӕй цыд лыстӕг цыхцырӕгӕй.

        — Цы ӕрцыд? — Арсен фӕтарсти.

        Уыцы рӕстӕджы хӕстӕг къалиуыл ӕрбадт зӕронд халон.

        — Суадон дӕм фӕхъыг, — загъта уый.

        — Ӕмӕ суадӕттӕ дӕр хъыг кӕнын зонынц?

        — Чи зоны, нӕ. Фӕлӕ дон уарзы алкӕмӕн дӕр пайда хӕссын. Хъӕды цӕрджыты куы фӕтардтай, уӕд сӕ алыварс фӕзуат дзӕгъӕлӕй баззад. Фӕндӕгтӕ ничиуал ӕфснайдта, хус къалиутӕ ӕмӕ сыфтӕртӕй былгӕрӕттӕ нал сыгъдӕг кодтой. Къӕвдайы фӕстӕ зӕхх ныппырх ӕмӕ суадон дуртӕй байдзаг.

        Арс лӕмбынӕг ӕркаст суадонмӕ. Ныр бамбӕрста йӕ рӕдыд.

        Уыцы бон Арсен къахвӕндагӕй ӕппӕт хъӕдтӕ дӕр систа. Стӕй хъӕдыл азылд ӕмӕ сырдтӕм сидын байдыдта:

        — Фӕстӕмӕ ӕрыздӕхут. Ныххатыр мын кӕнут!

        Суадон ногӕй алкӕмӕн дӕр гом у!

        Фыццаг ыл сырдтӕ нӕ баууӕндыдысты. Фӕлӕ цыбыр рӕстӕджы фӕстӕ донмӕ ӕрбалӕууыдысты тӕрхъустӕ, тыртынатӕ, сагтӕ ӕмӕ мӕргътӕ. Иумӕ доныбыл ныссыгъдӕг кодтой дуртӕ ӕмӕ къалиутӕй. Арс куыста алкӕмӕй тынгдӕр, хаста уӕззау дуртӕ ӕмӕ суадоны бын ссыгъдӕг кодта.

        Изӕрмӕ та суадон ногӕй цыд сыгъдӕг цӕугӕдонӕй. Сырдты цинӕн кӕрон уал уыд. Дзывылдартӕ райдыдтой зарын сӕ зӕлланг зарджытӕ. Тыртынатӕ бӕлӕстыл гӕппытӕ кӕнын. Ӕмӕ суадон та хъӕлдзӕгӕй сӕр-сӕр кодта, цыма алкӕмӕн дӕр дзырдта бузныг йӕ баххуысы тыххӕй.

        Арс уазал дон банызта ӕмӕ бахудт. Ныр бамбӕрста, иуӕй-иу хъуыддӕгты сӕрмагонд схонӕн кӕй нӕй. Уымӕн ӕмӕ хур кӕсы ӕппӕтӕн дӕр, уӕлдӕф хъӕуы ӕппӕты дӕр, ӕмӕ афтӕ сыгъдӕг дон дӕр у алкӕй дӕр.

        Уӕдӕй фӕстӕмӕ Арсен уазджытыл суадоны цур ӕмбӕлд зӕрдӕхӕларӕй ӕмӕ ӕгӕр стӕмӕй ӕххуыс кодта иуыл къаннӕг сырдтӕн дӕр донмӕ ныххизынӕн. Афтӕ хъӕд ногӕй схъӕлдзӕг, уынӕр кодта, ӕмӕ уыд амондджын.

        Аргъауы зондамонӕн:

        Ӕппӕтӕн дӕр пайда цы ӕрдзон фӕрӕзтӕ хӕссынц, уыдонӕй нӕй гӕнӕн сӕрмагонд хицау суӕвын. Ӕмӕ ӕцӕг хъӕздыгдзинад та фылдӕр кӕны уӕд, кӕд ӕмӕ йӕ дих кӕнай ӕндӕртимӕ.

      
      Сырддон цъиу ӕмӕ хӕххон дымгӕ
        

        Бӕрзонд хӕхты рӕбын, иу чысыл ирон хъӕуы цур, йӕхицӕн ахстон скодта сырддонцъиу — Сикъо. Уый уыди хъӕлдзӕг ӕмӕ цымыдис, фӕлӕ тынг тарст тыхдымгӕтӕй.

        Алы райсом дӕр-иу Сикъо йӕ ахстонӕй ратахт, зӕронд кӕрдойы бӕласы къалиуыл -иу ӕрбадт ӕмӕ каст иннӕ мӕргътӕм: Зӕрватыччытӕ сӕрибарӕй уӕлдӕфы ратӕх -батӕх кодтой, халӕттӕ кӕмтты сӕрты тахтысты бӕрзонд, цӕргӕстӕ та мигъты цур ленчытӕ кодтой. Ӕрмӕст Сикъо дард никуы тахт. Дымгӕ -иу къалиутӕ гыццыл куы базмӕлын кодта, уӕд- иу уый та уайтагъд фӕстӕмӕ йӕ ахстонмӕ батахт.

        — Цӕмӕн ӕмбӕхсыс ӕдзухдӕр? — бафарста йӕ иу хатт зӕрватыкк.

        — Ӕз тӕрсын дымгӕйӕ, — ӕнӕхинӕй йын дзуапп радта Сикъо.

        Зӕрватыкк бахудт.

        — Дымгӕ ӕдзух знаг нӕу. Хатт уый баххуыс кӕны тӕхынӕн дӕр.

        Фӕлӕ йыл Сикъо нӕ баууӕндыд.

        Иу райсом хӕхты сӕрмӕ уазал дымгӕ сыстад. Уый змӕлын кодта кӕрдӕджы, ӕнкъуыста бӕлӕсты ӕмӕ зилгӕ хаста рог сыфтӕрты. Мӕргътӕ иууылдӕр араст сты цингӕнгӕ тӕхынмӕ. Ӕрмӕст Сикъо бадт ахстоны.

        Ӕвиппайды йӕ цуры ӕрбадт зӕронд цӕргӕс. Уый йӕ хъус дардта хъӕдмӕ ӕмӕ йын йӕ цӕрджыты иууылдӕр хорз зыдта.

        — Цы хабар у, мӕ чысыл хур? — бафарста йӕ цӕргӕс.

        — Ӕз тӕрсын тӕхын, дымгӕ куы дымы, уӕд. Уый йӕм аивӕй бакаст.

        — Мӕ ды зоныс, мӕргътӕн базыртӕ цӕмӕн ис?

        — Тӕхынӕн.

        — Раст у. Ӕмӕ зоныс, дымгӕ цӕмӕн хъӕуы?

        Сикъо иуцасдӕр ахъуыды кодта.

        — Бӕлӕсты фæйлауынæн?

        Цӕргӕс ныххудти.

        — Уый дӕр афтӕ у. Фӕлӕ ма дымгӕ ӕххуыс кӕны мӕргътӕн дӕр арвыл тӕхынӕн.

        Сикъо дызӕрдыг каст бакодта зӕронд цӕргӕсмӕ.

        — Ӕцӕг?

        — Кӕй зӕгъын ӕй хъӕуы! Ӕрмӕст ыл хъуамӕ ӕууӕндын сахуыр уай.

        Сикъо йыл тынг нӕ баууӕндыд, фӕлӕ йӕ ӕрфӕндыд бафӕлварын тӕхын. Схызтысты ныллӕг хохмӕ.

        — Райдай цъустӕй, — загъта цӕргӕс. — Дард нӕ хъӕуы тӕхын нæма.

        Сикъо арф ныуулӕфыд ӕмӕ къӕдзӕхӕй атахт. Дымгӕйы футт ӕй иуварс аппӕрста.

        — О! — фӕтарст сырддонцъиу.

        Уайтагъд фӕстӕмӕ ӕрхауд.

        — Уыныс? Нӕ дын дзырдтон! —

        — Нӕ, — сабырӕй дзуапп радта цӕргӕс. — Ды фӕтарстӕ ӕмгъуыдӕй раздӕр. Бафӕлвар ма иу хатт.

        Атахт та ногӕй сырддонцъиу. Ацы хатт дымгӕимӕ нал тох кодта, фӕлӕ йӕ базыртӕ чысыл уӕрӕхдӕр айтыгъта. Ӕвиппайды банкъардта ӕнахуыр диссаг. Дымгӕ йын цыма ӕххуыс кодта. Уый йӕ ныхмӕ нал лӕууыд, фӕлӕ йӕ размӕ хаста.

        Сикъо ӕрзылд къуылдымы сӕрмӕ. Стӕй та ноджыдӕр. Алы уысмы дӕр тас къаддӕр кодта.

        — Уайы! — цингӕнгӕ ныхъхъӕр кодта уый.

        — Кӕй зӕгъын ӕй хъӕуы, уайы, — загъта цӕргӕс.

        Сырддон цъиу стахт бӕрзонддӕр. Йӕ бынмӕ ӕрттывта цӕугӕдон, цъӕх фӕзтӕ, ӕмӕ зындысты хъӕуы чысыл урс хӕдзӕрттӕ. Уый размӕ афтӕ дард никуы тахт Сикъо. Ӕгас бон Сикъо зылдис комы сӕрмӕ. Куы дымгӕ тыхджындӕр кодта, куы лӕмӕгъдӕр, фӕлӕ ныр цъиу нал тарст.

        Изӕрмӕ йӕ ахстонмӕ раздӕхт ӕмӕ зӕронд кӕрдо бӕласыл сӕмбӕлд зӕрватыккыл.

        — Цӕй, куыд атахтӕ?

        Сикъо зӕрдиаг худт бакодта:

        — Куыд рабӕрӕг, афтӕмӕй дымгӕ мӕн тӕрсын нӕ кодта. Уый фӕндыд мӕнӕн баххуыс кӕнын.

        Уыцы бонӕй фӕстӕмӕ цыфӕнды дымгӕйы футтытӕй дӕр нал ӕмбӕхст сырддонцъиу ахстоны. Уый ссис уыцы районы ӕппӕты цӕвиттойнаг тӕхджытӕй сӕ иу. Хаттӕй-хатт тыхдымгӕты рӕстӕджы уӕлӕнгай ӕвзӕрста тас, фӕлӕ ныр зыдта, ӕхсардзинад фӕзыны тас куы фесӕфы уӕд нӕ, фӕлӕ дӕхи тыхты фӕрцы цӕттӕ куы уай тӕхынмӕ дарддӕр.

        Ӕмӕ хӕххон дымгӕ та, комы сӕрты тӕхгӕ тӕхын, цыма йӕ чысыл хӕларӕн салам дзырдта ӕмӕ йын ӕххуыс кодта бӕрзондӕй бӕрзонддӕр стӕхынмӕ.

        Аргъауы зондамонӕн:

        Мах арӕх тӕрсӕм, цы нӕ зонӕм, уый уымæй. Фӕлӕ фыццаг къахдзӕфы фӕстӕ тас фӕсыбыртт кæны, ӕмӕ йӕ бынат ныууадзы ныфсхаст зæрдæйæн.

      

      Дугъон бӕх суӕвын кӕй фӕндыд, уыцы хӕрӕг
        

        Иу хӕххон хъӕуы цардис иу гыццыл сау хӕрӕг — Бурон. зӕгъгӕ. Уый уыд хӕларзӕрдӕ, куыстуарзаг ӕмӕ ӕххуыс кодта кӕддӕриддӕр адӕмӕн. Алы бон дӕр Бурон ласта суадонӕй дон, хъӕдӕй суг,

        ӕмӕ фыййӕуттимӕ цыд хӕххон нарӕг къахвӕндӕгтыл.

        Фӕлӕ цӕмӕндӕр йӕхи хорз миниуджытӕ нӕ хатыд. Уый ӕппӕтӕй тынгдӕр дунейы хӕлӕг кодта, хӕстӕг бӕхдоны цы рӕсугъд бӕхтӕ цард, уыдонмӕ. Бӕхтӕ уыдысты бӕрзонд, рӕхснаг ӕмӕ уайаг. Комы иу куы згъордтой, уӕд сын- иу дымгӕ сӕ барцы хъистӕ фӕйлыдта, сӕ сӕфтӕджытӕй та зӕлланггӕнгӕ цавтой зӕхх.

        — Ахӕм ерысгӕнӕг бӕх куы уаин! — ныуулӕфыд Бурон. — Уӕд алчидӕр мӕнӕй зӕрдӕскъӕфт уаид.

        Иуахӕмы ӕрыгон бӕх Арсен,

        зӕгъгӕ, йӕхи цӕттӕ кодта стыр ерыстӕм. Хъӕуы цӕрджытӕ ӕрӕмбырд сты ерыстӕм кӕсынмӕ. Бурон дӕр ӕрбацыд ӕмӕ ӕхсызгонӕй касти бӕхтӕ фӕндагыл куыд згъорынц, уымӕ.

        — Куыд цырд уайынц! — дис кодта уый. — Ӕз та дӕн ӕрмӕстдӕр хӕрӕг.

        Уый фехъусгӕйӕ, йӕ фарсмӕ цы зӕронд бӕх лӕууыд, уый йӕм лӕмбынӕг бакаст.

        — Цӕмӕн афтӕ зӕгъыс?

        — Уымӕн ӕмӕ, мӕнӕн мӕ бон нӕу цырд лидзын.

        Бӕх бахудт.

        — Царды ӕрмӕст цырд лидзын ахсджиаг нӕу.

        Уӕд Бурон йӕ сӕр батылдта.

        Дыккаг бон хицау араст дард хӕххон хъӕдмӕ. Хӕрӕджы срӕвдз кодта, ӕмӕ иумӕ ацыдысты суг ласынмӕ. Къахвӕндаг комы сӕрмӕ уыд зын цӕуӕн ӕмӕ нарӕгӕй нарӕгдӕр кодта. Цыбыр рӕстӕджы фӕстӕ сыл амбӕлд Арсен, уый дӕр йӕ барӕгимӕ цыд фӕндагыл. Фӕлӕ иу ран фӕндаг разынд тынг нарӕг ӕмӕ дурджын. Арсен йӕ ныфс нал бахаста дарддӕр размӕ цӕуын.

        Уӕд Буроны хицау загъта:

        — Ам хӕрӕг хуыздӕр ахиздзӕн.

        Бурон сындӕггай размӕ рацыд. Йӕ къӕхтӕ хъавгӕ ӕвӕрдта дуртыл, ӕмӕ ныфсджынӕй цыдис тӕссаг фӕндагыл. Тагъд рӕстаджы фӕстӕ бахӕццӕ ис иннӕ фарсмӕ. Адӕм дисгӕнгӕ кӕрӕдзимӕ кастысты.

        — Уый дын фӕндӕгты ӕцӕг дӕсны! — загъта сӕ иу.

        Бурон ахӕм ныхӕстӕ йӕхи тыххӕй фехъуыста фыццаг хатт.

        Цалдӕр боны фӕстӕ та ӕндӕр хабар ӕрцыд. Тыхджын къӕвдайы фӕстӕ фӕндаджы иу хай дон аласта. Стыр бричкӕтӕн ахизӕн нӕ уыд. Хъӕуы цӕрджытӕн ӕвӕстиатӕй бахъуыд мӕнӕуы мигӕнӕнтӕ ӕрбахӕссын. Ӕмӕ та уӕд Буронмӕ фӕдзырдтой. Уый тӕссаг фӕндагыл цалдӕр хатты ахызт ӕмӕ сын цы хъуыд, уыдон рахӕссынӕн баххуыс кодта.

        Изӕры йын хицау йӕ бӕрзӕй рӕвдаугӕ алӕгъз кодта:

        — Бузныг, мӕ иузӕрдион хӕлар, ӕнӕ дӕу нӕ бон ницы бауыдаид.

        Бурон хъуыдыты ацыд. Йӕ зӕрдыл ӕрлӕууыдысты дугъон бӕхтӕ, дугътӕ, сценӕмӕ кӕсджыты дисы хъӕртӕ. Ӕмӕ уӕд ӕрхъуыды кодта хӕххон къахвӕндӕгтӕ, хъӕдӕй сугтӕ, ссады голджытӕ ӕмӕ бузныджы ныхӕстӕ. Ӕмӕ ӕвиппайды бамбӕрста ахсджиаг хъуыддаг: Уый никуы суыдзӕн дугъон бӕх. Фӕлӕ уый ӕвзӕр хъуыддаг нӕу. Уымӕн ӕмӕ алкӕмӕн дӕр ис йӕхи курдиат.

        Бӕхтӕ фӕзтыл згъорынц цырд. Цӕргӕстӕ тӕхынц бӕрзонд. Кӕсӕгтӕ ленк кӕнынц иттӕг хорз. Ӕмӕ хӕрджытӕн та сӕ бон у саразын уый, бирӕтӕн сӕ бон цы нӕу.

        Дыккаг бон райсомӕй Бурон фембӕлд Арсеныл.

        — Зоныс, раздӕр мӕ фӕндыд дӕ хуызӕн уӕвын.

        — Ӕцӕг? — дисгӕнгӕ бафарста бӕх.

        — О. Фӕлӕ ныр ӕмбарын, ӕз хъуамӕ уон, цахӕм дӕн, ахӕм.

        Арсен йӕ сӕр батылдта.

        — Ӕмӕ раст у афтӕ. Ды цы фӕндагыл цыдтӕ, ӕз ууыл никуы рацыдаин.

        Хӕрӕг ныццин кодта. Уыцы бон фӕндагыл цыд рогӕй ӕмӕ хъӕлдзӕгӕй. Ныр иннӕтӕм нал хӕлӕг кодта. Уымӕн ӕмӕ бамбӕрста: алчидӕр у сфӕлдыст йӕхи нысанӕн. Алкӕмӕн дӕр йӕ бон у пайда ӕмӕ хъӕугӕ уӕвын.

        Аргъауы зондамонӕн:

        Искӕй суӕвыныл архайын нӕ хъӕуы. Ӕцӕг амондджын уыдзынӕ, дӕхи хорз миниуджытӕн аккаг аргъ куы кӕнай ӕмӕ хуыздӕр цы зоныс, уымӕй хорздзинад куы аразай, уӕд.

      
      Зӕрватыкк ӕмӕ Хуры тын
        

        Хӕххон хъӕуы цардысты ӕфсымӕр ӕмӕ хо — Алан ӕмӕ Залинӕ. Уыдон уыдысты хӕларзӕрдӕ ӕмӕ цымыдис сывӕллӕттӕ. Алы сӕрды дӕр уарзтой дидинӕгӕфтыд быдырты зилын, гагадыргътӕ ӕмбырд кӕнын, зӕронд адӕм хӕхтыл ӕмӕ хъӕдтыл цы таурӕгътӕ кодтой, уыдонмӕ хъусын.

        Иу хъарм райсом сывӕллӕттӕ тезгъо кодтой хъӕумӕ дӕрддзӕф дӕр. Уыдон ӕмбырд кодтой хӕрздӕф кӕрдӕджытӕ, цин кодтой гӕлӕбутыл ӕмӕ хъазыдысты цӕугӕ доны был. Рӕстӕг куыд атахт, уый нӕ фӕхатыдысты. Хур хӕхты ӕрдӕм куы фӕкъул, уӕд Алан ӕвиппайды йӕ бынаты дзыхъхъ лӕуд фӕкодта.

        — Залинӕ, хӕдзармӕ фӕндаг цы фӕцис?

        Залинӕ акаст алырдӕм дӕр.

        Зонгӕ къахвӕндаг никуыцӕй нӕ зынд. Уыдон ӕгӕр дард ацыдысты ӕмӕ фӕдзӕгъӕл сты. Райдайыны сывӕллӕттӕ сӕхи дардтой сабыр.

        — Цӕй уыцырдӕм ацӕуӕм — загъта Алан.

        Фӕлӕ цасдӕр рӕстӕджы фӕстӕ фестадысты ӕнӕзонгӕ къӕдзӕхты цур. Уый фӕстӕ бафӕлвӕрдтой иннӕрдӕм ацӕуын, ӕмӕ бахаудтой пыхсбын къутӕртӕм.

        Хур сындӕггай ныгуылын райдыдта. Залинӕ старст.

        — Фӕндаг куы нӕ ссарӕм, уӕд та?

        — Ссардзыстӕм, — дзуапп ын радта йӕ æфсымӕр, кӕд йӕхӕдӕг тыхсын райдыдта, уӕддӕр.

        Ӕрбадтысты стыр дурыл, цӕмӕй баулӕфой, ӕмӕ дарддӕр ахъуыды кӕной. Уыцы рӕстӕг ӕрбатахт чысыл зӕрватыкк. Уый ӕрбадт къалиуыл ӕмӕ хъӕлдзӕгӕй цъыбар-цъыбур байдыдта.

        — Кӕс-ма, цы рӕсугъд цъиу у! — загъта Залинӕ

        Зæрватыкк ногӕй стахт ӕмӕ хӕстӕг цы бӕлас уыд уырдӕм батахт. Уый фӕстӕ ноджы дӕр ӕндӕр бӕласмӕ.

        Цыма сывӕллӕттӕм сидт, цӕмӕй йӕ фӕдыл цӕуой.

        — Диссаг, — бафиппайдта Алан.

        Сӕ фӕндаг акодтой уыцырдӕм. Зӕрватыкк дарддӕр атахт ӕмӕ та ӕрбадт. Сывӕллӕттӕ йӕ фӕдыл ацыдысты. Афтӕ рацыд цасдӕр рӕстӕг.

        Ӕвиппайды мигъты ахсӕн разынд хуры ирд тын. Уый ӕрхауд тӕккӕ къӕдзӕхы фахсыл ӕмӕ ныррухс кодта нарӕг къахвӕндаг. Зӕрватыкк йӕ сӕрты атахт ӕмӕ хъӕлдзӕгӕй цъыбар-цъыбур кодта.

        — Кӕс ма! — сцин кодта Залинӕ, — Уый фӕндаг у!

        Сывӕллӕттӕ уайтагъд базыдтой зонгӕ къахвӕндаг. Раст дӕр уыцы фӕндагыл цыдысты арӕх хъӕуы цӕрджытӕ суадонмӕ. Алан ӕмӕ Залинӕ цырд къахдзӕфтӕй цыдысты зӕрватыччы фӕстӕ, цыма сын фӕндаг уый амыдта.

        Уайтагъд разындысты хӕдзӕртты сӕртӕ хохы фӕстӕ, пецты хӕтӕлтӕй цыд фӕздӕг ӕмӕ хӕдзӕртты цур ныридӕгӕн сыгъдысты изӕры рухсытӕ.

        — Мах хӕдзары стӕм! — Залинӕ фырцинӕй скуыдта.

        Къулдуары цур сыл сӕ ныййарджытӕ сӕмбӕлдысты. Уыдон тыхстысты, сӕхи цӕттӕ кодтой агурынмӕ. Сывӕллӕттӕ сын радзырдтой, цы сыл ӕрцыд, уыцы хабӕрттӕ иууылдӕр.

        Сӕ фыд сӕм хъуыста лӕмбынӕг ӕмӕ йӕ мидбылты худт.

        — Иуӕй-иу хатт ӕрдз ӕххуыс кӕны, йӕ ныфс чи нӕ сафы, уыдонӕн.

        Дыккаг райсом Алан ӕмӕ Залинӕ ногӕй федтой зӕрватыччы. Уый зылдис сӕ хӕдзары сӕрмӕ ӕмӕ хъӕлдзӕгӕй цъыбар-цъыбур кодта. Сывӕллӕттӕ ралыгъдысты кӕртмӕ.

        — Бузныг дын! — ныхъхъӕр кодта Залинӕ.

        Зӕрватыкк ӕрзылд уӕлхӕдзары сӕрмӕ ӕмӕ атахт хуры ӕрдӕм.

        Уӕдӕй фӕстӕмӕ æфсымӕр ӕмӕ хо ӕдзухдӕр цин кодтой, зӕрватыччыты куы уыдтой, уӕд. Сӕ зӕрдыл- иу ӕрлӕууыд чысыл цъиу ӕмӕ сын хуры сызгъӕрин тын сӕ хӕдзармӕ фӕндаг ссарынӕн куы баххуыс кодтой, уыцы бон.

        Хъӕубӕсты хистӕртӕ та дзырдтой афтӕ:

        — Хӕларзӕрдӕ бафиппайы ӕххуыс уым дӕр, цыран иннӕтӕ та уынынц ӕнӕнхъӕлӕджы цаутӕ.

        Аргъауы зондамонӕн:

        Тасӕн йӕ ныхмӕ куы лӕууай ӕмӕ лӕмбынӕг дӕ алыварс куы кӕсай, уӕд ӕххуыс ӕнӕмӕнг дӕр фӕзындзӕн.

      

      Урс уӕрыкк ӕмӕ стай
        

        Бӕрзонд хӕхты, цъӕх хизӕнуаты цард фыййау йӕ фысты стыр дзугимӕ Сӕ æхсӕн уыдис чысыл урс уӕрыкк — Габо. Уымӕн йӕ къуымбил уыд афтӕ ирд ӕмӕ дардӕй зынд, цыма кӕрдӕгыл миты тъыфыл ӕрхауд.

        Габо уыд хӕларзӕрдӕ ӕмӕ цымыдис. Уарзта цӕугӕдӕтты уынӕртӕм хъусын, мӕргътӕм кӕсын ӕмӕ ӕдзух зӕронд фыры фӕрсын, кӕцы нымад уыд дзугӕй ӕппӕты зондджындӕрыл.

        Иу райсом фыййау фысты атардта ног хизӕнмӕ. Уым кӕрдӕг уыди бӕрзонд ӕмӕ сойджын, алыхуызон дидинджытӕ та задысты йӕ алыварс. Рӕсугъд гӕлӕбуты уацары бахаугӕйӕ, Габо нӕ базыдта, куыд фӕхицӕн дзугӕй. Уый цыд дарддӕр ӕмӕ дарддӕр, цалынмӕ хъӕды дзыхмӕ нӕ бахӕццӕ, уӕдмӕ. Уӕрыкк фӕстӕмӕ куы акаст, уӕд фыстыл йӕ цӕст нал схӕцыд.

        — О, æвæццæгæн, фæдзæгъæл дӕн, — тарстхуызӕй йӕхимидӕг ахъуыды кодта уый.

        Габо фӕстӕмӕ фӕндаг агурынмӕ хъавыд, фӕлӕ хъӕд тарӕй тардӕр кодта ӕмӕ тагъд рӕстӕджы ӕрбахӕццӕ ададжы былмӕ. Ӕваст райхъуыст ӕнахуыр хъӕр. Чидӕр ӕдых, тӕригъӕддаг богъ кодта.

        Тарст хуызӕй Габо ныккаст бынмӕ. Уым бадт ӕрыгон стай. Йӕ иу дзӕмбы ныффидар бӕласы уидӕгты æхсӕн. Уӕрыкк фӕтарст. Уый зыдта, стайтӕ сырдтӕ кӕй сты.

        Алидзынмӕ хъавыд, фӕлӕ фӕхатыд ӕваст, сырд куыд зын уавӕры бахауд. Стай архайдта йӕхи ссӕрибар кӕнын, фӕлӕ йӕ бон нӕ уыд.

        — Цы кӕныс? — арӕхстгай йӕ бафарста Габо.

        Стай йӕм дисгӕнгӕ скаст.

        — Ӕз абон райсомӕй ардӕм ӕрбацыдтӕн ӕмӕ ададжы ныххаудтӕн. Ныр мӕ бон схизын нал у фӕстӕмӕ.

        — Баххуыс кӕнын дын мӕ бон у?

        Стай бахудт ӕнкъардӕй.

        — Мӕнмӕ гӕсгӕ, ахӕм чысыл уӕрыккӕн йӕ бон нӕ бауыдзӕн дынджыр бӕласыл схӕцын.

        Габо иу чысыл ахъуыды кодта, стӕй цырд азгъордта фӕстӕмӕ цӕугӕдонмӕ, сырдтӕдон арӕх кæм фӕнуазынц уырдаем. Уым фембӕлд дыууӕ фидар хӕххон сӕгъыл.

        — Баххуыс мын кӕнут, уӕ хорзӕхӕй! Адагӕй фӕиртӕст иу цӕрӕг.

        Сӕгътӕ уайтагъд сразы сты. Ӕмӕ чысыл уӕрыккимӕ адагмӕ бахӕццӕ сты. Стайы куы федтой, уӕд сӕ хъустӕ фӕхъил кодтой. Фӕлӕ сын уӕрыкк загъта:

        — Ныртӕккӕ уымӕн баххуыс кӕнын хъӕуы.

        Сӕгътӕ сӕ сыкъатӕ фӕфидар кодтой бӕласы уидӕгтыл, ӕмӕ йыл тынг зынтӕй схӕцыдысты. Стай арӕхстгай йӕ дзӕмбы райста, цалдӕр хатты йыл слӕууыд, ӕмӕ ӕхцонӕй сулӕфыд.

        — Бузныг — загъта стай. — Ды мӕ фервӕзын кодтай.

        — Сӕйрагдӕр уый у, ӕмӕ ды фыдбылызӕй фервӕзтӕ, — дзуапп ын радта Габо.

        Стай бакаст уӕрыккмӕ.

        — Ды мын баххуыс кӕнын нӕ

        фӕтарстӕ?

        — Фӕтарстӕн, — растзӕрдӕйӕ загъта Габо. — Фӕлӕ искӕмӕн ӕххуысы рӕстӕджы тас сӕйрагдӕр ма хъуамӕ уа.

        Стай иудзӕвгар ныссабыр. Уый фӕстӕ загъта:

        — Ӕз уый никуы ферох кӕндзынӕн.

        Иумӕ рахызтысты адагӕй. Уыцы рӕстӕг дард къуылдымӕй райхъуыст фыййауы хъӕлӕс. Уый агуырдта ӕбӕрӕг сӕфт уӕрыччы.

        — Уый мӕн агурынц! — Габо бацин кодта.

        Фӕлӕ нӕ зыдта, кӕцырдӕм ацӕуа. Уӕд стай схызт стыр дурмӕ ӕмӕ лӕмбынӕг ӕркаст хӕхтӕм.

        — Дӕ дзуг ис уым, хохы фӕстӕ. Ӕз дын фенын кӕндзынӕн цыбыр фӕндаг.

        Стай уӕрыччы хъӕды къахвӕндӕгтыл акодта ӕмӕ йӕ комкоммӕ бакодта хизӕнуатмӕ. Йӕ дзуг фенгӕйӕ, Габо цингӕнгӕ разӕй азгъордта. Цалынмӕ нӕ ацыд, уӕдмӕ стай загъта:

        — Абон мын ды баххуыс кодтай. Ӕз та дӕуӕн баххуыс кодтон. Афтӕ хъуамӕ уа хӕларзӕрдӕ сыхӕгты ахсӕн. Уӕрыкк йӕ мидбылты бахудт.

        — Ныфс мӕ ис, ногӕй кӕй фембӕлдзыстӕм.

        Стай йӕ сӕр батылдта ӕмӕ бӕлӕсты ахсӕн фесӕфт.

        Изӕры зӕронд фыр лӕмбынӕг хъуыста Габойы радзырдмӕ.

        — Бахъуыды кӕн — загъта уый, — хӕларзӕрдӕйӕн йӕ бон у ӕмгар ссарын уым,

        цыран иннӕтӕ уынынц ӕрмӕст фыдзӕрдӕдзинӕдтӕ.

        Уӕдӕй фӕстӕмӕ урс уӕрыкк ӕддаг бакастӕй нысаниуӕг никӕмӕн уал лӕвӕрдта. Ӕмӕ ӕрыгон стайӕн та ӕдзух йӕ зӕрдыл лӕууыд чысыл урс уӕрыкк, кӕцы иу хатт ӕцӕгӕлон бӕллӕхы фӕрсты нӕ ахызт.

        Аргъауы зондамонӕн:

        Хорздзинад ӕмӕ кӕрӕдзийӕн ӕххуыс кӕнын дуне аразынц хуыздӕр. Хатт ӕцӕг ӕмгар фӕзыны уым, цыран ыл фембӕлын ӕнхъӕл бынтондӕр нӕ уыдзынӕ.

      
      Зӕронд фыййау ӕмӕ зондджын халон
        

        Бӕрзонд хӕхты цард зӕронд фыййау — Агуыбе. Уый бирӕ азты дӕргъы хызта фыстӕ кӕрдӕгджын хизӕнуӕтты ӕмӕ зыдта алы къахвӕндаг, алы суадон ӕмӕ алы къӕдзӕх дӕр.

        Хъӕуы цӕрджытӕ кад кодтой Агуыбеӕн йӕ хӕлар зӕрдӕ ӕмӕ йӕ зонды тыххӕй.

        Стӕй ма Агуыбеӕн уыдис ӕнахуыр ӕмбал — дынджыр сау халон.

        Алы райсом дӕр-иу уый сӕрвӕты цур зӕронд наз бӕласмӕ ӕрбатахт ӕмӕ йӕ хъус дардта фысты дзугмӕ. Агуыбе халонимӕ арӕх ныхӕстӕ кодта, раст куыд йӕ рагон хӕларимӕ, афтӕ.

        — Дӕ бон хорз, сыхаг, — дзырдта-иу йын фыййау.

        — Къау! — дзуапп ын кодта халон.

        Ӕмӕ- иу кӕд адӕм нӕ фембӕрстой халоны ӕвзаг, уӕддӕр Агуыбемӕ афтӕ каст, цыма йӕ халон ӕмбары тынг хорз.

        Иу хатт сӕрды хӕхты сӕрмӕ сбадт мигъ, сындӕггай ӕрхызт дӕлвӕзтӕм ӕмӕ сӕ бамбӕрзта урс фӕлмӕй. Агуыбе фысты хизӕнмӕ атардта, фӕлӕ тагъд рӕстӕджы фӕхатыд, уынынад кӕй февзӕр.

        — Хъус дарын хъӕуы хуыздӕр, — йӕхи мидӕг бахъуыр-хъуыр кодта уый.

        Фӕлӕ мигъ тарӕй тардӕр кодта. Цасдӕр рӕстӕджы фӕстӕ зӕронд лӕг бамбӕрста, дзугӕй иу хай кӕй фесӕфт. Фысты та ногӕй банымадта. Афтӕ у, цалдӕр фысы нӕ фаг кодтой.



        

        [image: ]

        

        Агуыбе ныккатай кодта. Кӕд фыстӕ дард хӕхты ардӕм адзӕгъӕл сты, уӕд тӕссаг у уыдонӕн. Фыййау райдыдта йӕ фос агурын. Цыд къахвӕндӕгтыл, каст къӕдзӕхты цъуппытӕй, хъӕр сӕм кодта, фӕлӕ дзӕгъӕлы. Мигъ изӕрмӕ фӕтынгдӕр. Агуыбе бафӕллад ӕмӕ къӕдзӕхыл ӕрбадт.

        — Ныр уӕ кӕм агурон? — ныуулӕфыд зӕронд фыййау.

        Уыцы уысм йӕ фӕрсмӕ ӕрбадт йӕ зонгӕ халон ӕмӕ бакаст фыййаумӕ.

        — «Къау! — Къау!»

        — О, зонын, цыдӕр фыдбылыз ӕрцыд, — дзуапп ын радта Агуыбе.

